Nariadenie Komisie (ES) č. 2424/1999
z 15. novembra 1999
ustanovujúce podrobné pravidlá uplatňovania colnej kvóty na dovoz sušeného vykosteného hovädzieho mäsa uvedeného v nariadení Rady (ES) č. 2249/1999
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2249/1999 z 22. októbra 1999 o otvorení colnej kvóty na dovoz vykosteného sušeného mäsa z hovädzieho dobytka [1], a najmä na jeho článok 2,
keďže:
(1) nariadenie Rady (ES) č. 2249/1999 ustanovuje, aby bola otvorená viacročná dovozná kvóta na 700 ton sušeného vykosteného hovädzieho mäsa; na uplatňovanie tejto kvóty sa majú stanoviť podrobné vykonávacie predpisy;
(2) príslušná kvóta sa vzťahuje na hovädzie mäso patriace do podpoložky CN ex02102090; je potrebné presne definovať spôsobilé výrobky; z dôvodov kontroly by mal dovoz v rámci uvedenej kvóty podliehať predloženiu certifikátu pravosti, potvrdzujúcemu, že uvedené mäso presne zodpovedá definícii spôsobilosti; preto je potrebné ustanoviť vzory uvedených certifikátov a stanoviť presné pravidlá ich používania;
(3) na riadenie dovozu by sa mali využiť dovozné licencie; na tento účel treba stanoviť pravidlá predkladania žiadostí a poskytovania informácií o žiadostiach a licenciách, v súlade s ustanoveniami nariadenia Komisie (EHS) č. 3719/88 zo 16. novembra 1988, ktorým sa ustanovujú spoločné podrobné vykonávacie predpisy na uplatňovanie systému dovozných a vývozných licencií a predbežných certifikátov na poľnohospodárske produkty [2], naposledy zmenené a doplnené nariadením (ES) č. 1127/1999 [3], a nariadenia Komisie (ES) č. 1445/95 z 26. júna 1995 o pravidlách uplatňovania dovozných a vývozných licencií v sektore hovädzieho a teľacieho mäsa a zrušení nariadenia (EHS) č. 2377/80 [4], naposledy zmeneného a doplneného nariadením (ES) č. 2648/98 [5];
(4) na zabezpečenie riadnej správy dovozu príslušných produktov treba ustanoviť, aby vydávanie dovozných licencií podliehalo overeniu, najmä údajov uvedených v certifikáte pravosti;
(5) ustanovenia nariadenia Rady (ES) č. 2249/1999 sú uplatniteľné od 1. júla 1999; v dôsledku toho je vhodné v rámci ročnej kvóty ustanoviť vrátenie zaplatených colných poplatkov za spôsobilý dovoz medzi 1. júlom a nadobudnutím účinnosti tohto nariadenia; so zreteľom na budúcu správu kvóty je potrebné čo najrýchlejšie identifikovať také dovozy; žiadosti o vrátenie preto musia byť podané najneskoršie 1. decembra 1999;
(6) opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Týmto sa otvára colná kvóta na dovoz sušeného vykosteného mäsa z hovädzieho dobytka patriaceho do kódu CN ex02102090 na viacročnom základe s ročným objemom 700 ton v obdobiach od 1. júla do 30. júna nasledujúceho roka.
Sériové číslo kvóty je 09.4201.
2. V rámci kvóty podľa odseku 1 sa uplatňuje iba clo ad valorem.
3. Dovoz v rámci uvedenej kvóty je vyhradený pre sušené vykostené mäso, ktoré vyhovuje tejto definícii:
"Kusy mäsa zo stehna hovädzieho dobytka aspoň 18 mesiacov starého, bez viditeľného vnútrosvalového tuku (3 až 7 %) a s hodnotou pH 5,4 až 5,6, solené, korenené, lisované, sušené len na čerstvom vzduchu a s ušľachtilou plesňou (hubová mikroflóra) na povrchu. Obsah sušiny hotového výrobku je medzi 41 % a 51 %."
Článok 2
Pri prepustení do voľného obehu podlieha dovoz množstiev uvedených v článku 1 predloženiu dovoznej licencie vydanej podľa týchto ustanovení:
a) originál certifikátu pravosti, vystavený v súlade s článkami 3 a 4, s kópiou sa predkladá príslušnému orgánu spolu so žiadosťou o prvú dovoznú licenciu súvisiacu s certifikátom pravosti;
Vyššie uvedený orgán si originál certifikátu pravosti ponechá.
b) certifikát pravosti možno použiť na vydanie viacerých dovozných licencií na množstvá, ktoré spolu neprevýšia množstvo, uvedené v certifikáte. Keď sa vydáva viac než jedna licencia v súvislosti s certifikát, príslušný orgán vyznačí pridelené množstvá na certifikáte pravosti;
c) príslušné orgány môžu vydať dovozné licencie len po tom čo zistili, že všetky informácie na certifikáte pravosti zodpovedajú informáciám, ktoré o predmete dostávajú každý týždeň od Komisie. Licencia sa potom vydá bezodkladne;
d) Oddiel 20 žiadosti o licenciu a licencie samotnej obsahuje tento text:
- Carne de vacuno seca deshuesada - Reglamento (CE) no 2424/1999
- Tørret udbenet oksekød - forordning (EF) nr. 2424/1999
- Εntbeintes, getrocknetes Rindfleisch - Verordnung (EG) Nr. 2424/1999
- Αποξηραμένο βόειο κρέας χωρίς κόκαλα - Κανονισμός (ΕΚ) αριθ. 2424/1999
- Dried boneless beef - Regulation (EC) No 2424/1999
- Viande bovine séchée désossée - règlement (CE) no 2424/1999
- Carni bovine disossate ed essiccate - regolamento (CE) n. 2424/1999
- Gedroogd rundvlees zonder been - Verordening (EG) nr. 2424/1999
- Carne de bovino seca desossada - Regulamento (CE) n.o 2424/1999
- Kuivattua luutonta naudanlihaa - asetus (EY) N:o 2424/1999
- Τorkat benfritt nötkött - förordning (EG) nr 2424/1999
Článok 3
1. Certifikáty pravosti, na ktoré odkazuje článok 2, sa vydávajú v origináli s dvoma kópiami, vytlačenými a vyplnenými v jednom z úradných jazykov Európskeho spoločenstva podľa vzoru v prílohe I. Môžu byť vytlačené a vyplnené v úradnom jazyku alebo jednom z úradných jazykov vyvážajúcej krajiny.
Príslušné orgány členského štátu, v ktorom sa podáva žiadosť o dovoznú licenciu, môžu požadovať predloženie prekladu certifikátu.
2. Formulár certifikátu má rozmery 210 x 297 mm. Použitý papier má plošnú hmotnosť minimálne 40 g/m2. Originál je biely, prvá kópia ružová a druhá kópia žltá.
3. Originál a jeho kópie môžu byť vyplnené strojom alebo rukou. Ak sa vypĺňa rukou, musí byť použitý čierny atrament a tlačené písmo.
4. Každý certifikát má vlastné sériové číslo, za ktorým nasleduje názov vydávajúcej krajiny.
Na kópiách je to isté sériové číslo a ten istý názov krajiny, ako na origináli.
5. Definícia, na ktorú odkazuje odsek 3 článku 1, musí byť v certifikáte zreteľne uvedená.
6. Certifikáty sú platné, len ak sú riadne potvrdené vydávajúcim orgánom, uvedeným v prílohe II.
7. Certifikáty sa považujú za riadne potvrdené, len ak je na nich uvedený dátum a miesto vydania a ak sú opatrené pečiatkou vydávajúceho orgánu s podpisom osoby alebo osôb splnomocnených podpisovať ich.
Článok 4
1. Vydávajúci orgán, uvedený v prílohe II, musí:
a) byť ako taký uznaný príslušnou krajinou vývozu;
b) zaviazať sa overovať údaje na certifikátoch;
c) zaviazať sa oznamovať Komisii aspoň raz týždenne akékoľvek informácie umožňujúce overovanie údajov na certifikáte pravosti, najmä číslo certifikátu, vývozcu, príjemcu, krajinu určenia, produkt, čistú hmotnosť a dátum podpisu.
2. Zoznam v prílohe II môže Komisia revidovať, keď už nie je splnená požiadavka podľa odseku 1 písm. a), alebo keď vydávajúci orgán neplní svoje povinnosti.
Článok 5
Certifikáty pravosti a dovozné licencie platia tri mesiace od dátum svojho vydania. Ich platnosť sa však skončí vždy 30. júna po dátume ich vydania.
Článok 6
Ustanovenia nariadení (EHS) č. 3719/88 a (ES) č. 1445/95 platia s výhradou ustanovení tohto nariadenia.
Článok 7
Orgány vyvážajúcich krajín poskytnú Komisii Európskych spoločenstiev vzory otlačkov pečiatok, ktoré používajú ich orgány a mená a podpisy osôb, ktoré sú splnomocnené certifikáty pravosti podpisovať. Komisia oznámi tieto informácie príslušným orgánom členských štátov.
Článok 8
1. Pri dovoze na základe dovozných povolení vydaných od 1. júla 1999 do nadobudnutia účinnosti tohto nariadenia a v rozmedzí ročnej kvóty podľa článku 1 sa, na žiadosť operátora, vráti rozdiel medzi zaplateným clom a clom, uvedeným v článku 1 odsek 2.
Žiadosť o vrátenie, v súlade s článkami 878 až 898 nariadenia Komisie (EHS) č. 2454/93 [6] sa musí podať najneskôr do 1. decembra 1999 a musí byť doložená kópiou certifikátu, na ktoré odkazuje oznámenie dovozcovi, ktoré sa týka dovozu sušeného hovädzieho mäsa [7].
2. Kópiu žiadosti o vrátenie cla postúpi príslušný orgán Komisii [8] najneskôr do 1. decembra 1999.
3. Bez ohľadu na ustanovenia nariadenia (EHS) č. 2454/93, Komisia po 1. decembri 1999 čo najskôr rozhodne, v akom rozsahu možno vyhovieť žiadostiam o vrátenie cla. Keď množstvá, ktorých sa žiadosti týkajú, prevýšia ročnú kvótu podľa článku 1 ods.1, Komisia stanoví jednoduché percentuálne zníženie, ktoré sa na uvedené množstvá uplatní.
Článok 9
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 1999.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. novembra 1999